મુંબઈની એક અદાલતે સોમવારે 2002ના હિટ એન્ડ રન કેસમાં મજિસ્ટ્રેટના ચુકાદાની વિરુદ્ધ સલમાન ખાન દ્વારા દાખલ કરાયેલ અરજી ઉપર ચુકાદો 24મી જૂન સુધી સ્થગિત કરી દીધો છે . બૉલીવુડના દબંગ સલમાન ખાન માટે આજનો દિવસ કદાચ મુશ્કેલી ભર્યો હોત , પરંતુ મુંબઈમાં વરસાદના પગલે હાલ સલમાન ખાનની અરજી ઉપર ચુકાદો 24મી જૂન સુધી ટાળી દેવાયો છે . 2002ના હિટ એન્ડ રન કેસમાં મુંબઈની સત્ર અદાલત સલમાન ખાનની મજિસ્ટ્રેટ અદાલતના ચુકાદા વિરુદ્ધ દાખલ અપીલ ઉપર ચુકાદો સંભળાવવાની હતી . મજિસ્ટ્રેટ અદાલતે વર્ષ 2002ના હિટ એન્ડ રન કેસ અંગે સલમાન ખાન વિરુદ્ધ ગેરઇરાદાપૂર્વક હત્યાના કેસમાં પુનઃ કેસ ચલાવવાનો આદેશ આપ્યો હતે . તે પછી ન્યાયાધીશ યૂ . બી . હેઝીબે એક માસ અગાઉ આ કેસમાં તમામ દલીલો પૂર્ણ થયા બાદ અપીલ ઉપર ચુકાદો સંભળાવવા માટે 10 જૂનની તારીખ નક્કી કરી હતી . ભારતીય દંડ સંહિતા એટલે કે આઈપીસીની કલમ 304 મુજબ સલમાન ખાન સામે ગેરઇરાદાપૂર્વક હત્યાનો કેસ ચાલી રહ્યો છે . ગંભીર આરોપની વિરુદ્ધ દલીલ આપતા સલમાનના વકીલે દલીલ કરી હતી કે મજિસ્ટ્રેટ અદાલતનો આદેશ કાયદેસર રીતે ખોટો અને રેકૉર્ડમાં નોંધાયેલ સાક્ષ્યની વિરુદ્ધ છે . તેમણે જણાવ્યું હતું કે મજિસ્ટ્રેટ આ વાતને સમજવામાં નિષ્ફળ રહ્યાં કે અભિનેતાનો ન તો ફુટપાથ પર સૂતા લોકોની હત્યાનો ઇરાદો હતો અને ન તો તેમને આ બાબતની માહિતી હતી કે બેદરકારીપૂર્વક ગાડી ચલાવવાથી એક વ્યક્તિનું મોત થઈ જશે અને ચાર જણાને ઈજા થશે .